AaB oplyser fredag formiddag, at Mikkel Kaufmann skifter til FC København med øjeblikkelig virkning.

AaB har solgt 19-årige Mikkel Kaufmann med øjeblikkelig virkning til FC København og ikke først til sommer, som parterne først meldte ud.

Ifølge FCK har man udnyttet en klausul i aftalen med AaB, som altså gør det muligt for den unge angriber at skifte med det samme.

I en pressemeddelelse fra AaB oplyser administrerende direktør, Thomas Bælum, at det var et ønske fra FCK, som gør, at handlen nu bliver fremskyndet.

- Det var ønske fra FCK, at overgangen skete allerede nu, og i den forbindelse er vi blevet enige om en aftale, der kompenserer os på fair vis, siger Bælum.

I samme pressemeddelelse oplyser AaB, at man fastholder sine forventninger til regnskabet for 2020.

FCK oplyser, at Kaufmann er på vej til FCK's træningslejr i Portugal for at underskrive de nødvendige papirer, og han tilgår allerede i dag truppen.

Kaufmann og FCK har indgået en kontrakt, der løber til december 2024.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)